Statsminister Helle Thorning Schmidts varslede ministerrokade ser ud til at flytte godt rundt på ministerposterne, men de nordjyske ministre bevarer deres pladser. Kulturminister Marianne Jelved og udviklingsminister Christian Friis Bach begge fra Det Radikale Venstre er ikke nævnt i rokaden, der blandt andet giver plads til Socialdemokraternes gruppeformand Henrik Sass Larsen, der skal være ny erhvervs- og vækstminister, mens den nuværende erhvervs- og vækstminister og SF-formand Annette Vilhelmsen bliver ny socialminister. Udviklingsminister Christian Friis Bach er opstillet i Frederikshavn, mens Kulturminister Marianne Jelved er i Hjørring, hvor hun har været opstillet siden 1990. Ifølge Ritzaus oplysninger kommer ministerrokaden til at se således ud. Statsminister Helle Thorning Schmidt ventes at præsentere det nye ministerhold klokken 10:30. Karen Hækkerup bliver ny fødevareminister i stedet for partifællen Mette Gjerskov (S), som ryger helt ud af ministerholdet. Nicolai Wammen (S) bliver ny forsvarsminister i stedet for Nick Hækkerup. Nick Hækkerup (S) får ansvaret for både Europaministeriet og Handels- og investeringsministeriet, der lægges sammen. Pia Olsen Dyhr (SF), som hidtil har været handels- og investeringsminister, bliver transportminister i stedet for Henrik Dam Kristensen (S). Henrik Dam Kristensen bliver ny gruppeformand i Socialdemokraterne i stedet for Henrik Sass Larsen.

Referat:
Hverken Christian Friis Bach eller Marianne Jelved er en del af ministerrokade.